Skupština Hrvatske elektroprivrede odlučila je da će svu ostvarenu dobit iz 2015. godine zadržati u tvrtki i time se oglušila o odluku Vlade po kojoj bi 60 posto zarađenog novca morala uplatiti u proračun.

Skupštinu HEP-a čini samo jedna osoba, ministar gospodarstva Tomislav Panenić, što znači da je kao ministar prekršio odluku za koju je i sam glasao. Panenić je tako samostalno odlučio proračun ostaviti bez milijardu kuna prihoda.

Naime, HEP je lani ostvario sveukupnu dobit od 1,62 milijarde kuna, a prema odlukama Panenića umjesto da u proračun uplati 455 milijuna kuna poreza na dobit i 60 posto ostvarene dobiti, odnosno milijardu kuna, uplatit će se samo porezna obveza.

Tih 1,62 milijarde kuna zarade HEP će raspodijeliti tako da će u zakonske rezerve izdvojiti 81 milijun kuna, s 20 milijuna kuna pokrit će se preneseni gubitak, HOPS će zadržati 265 milijuna kuna reinvestirane dobiti, a ostale tvrtke 1,1 milijardu kuna.

U ostalim državnim tvrtkama na odluku Panenića i HEP-a reagiraju burno jer ni njima nije u interesu smanjiti investicije i puniti proračun novcem koji su zaradili već bi ih, poput HEP-a, htjeli ostaviti za sebe.

Ni u Ministarstvu financija na ovu odluku ne gledaju blagonaklono jer rupu od milijardu kuna nije lako začepiti ostalim prihodima pa planiraju poduzeti radnje kojima bi ipak od HEP-a namaknuli sredstva.

Ministar Panenić već dva dana ne odgovara na upit Večernjeg lista o spornoj odluci.